b'\n_START_ARTICLE_\nMala podlasica\n_START_SECTION_\nOpis\n_START_PARAGRAPH_\nMala podlasica je podobna veliki, a je od nje precej manj\xc5\xa1a. Hrbet je rjav, po trebuhu je bele barve, na vsaki strani grla pa ima mala podlasica rjavo pego. Rep je rjav in relativno kratek, na koncu pa je v\xc4\x8dasih \xc4\x8drn. Severne populacije male podlasice pozimi zamenjajo barvo ko\xc5\xbeuha v belo. V Sloveniji \xc5\xbeive\xc4\x8dim populacijam ostane hrbet tudi pozimi rjav, ob\xc4\x8dasno pa se pojavijo tudi primerki, ki so barvo spremenili. Samci male podlasice so ob\xc4\x8dutno ve\xc4\x8dji od samic, saj odrasel samec tehta do 120 gramov, samica pa le do 60._NEWLINE_Samci, ki v populaciji praviloma izrazito prevladujejo, obvladujejo veliko ve\xc4\x8dje teritorije kot samice, njihov teritorij pa meri najmanj en hektar. Glavna hrana te vrste podlasic so mali glodavci, poleg tega pa se prehranjujejo tudi z manj\xc5\xa1imi pticami, \xc5\xbeu\xc5\xbeelkami, jajci in ku\xc5\xa1\xc4\x8darji . Velikost teritorija posameznega osebka je odvisna od \xc5\xa1tevil\xc4\x8dnosti glodavcev na njem, od \xc5\xa1tevil\xc4\x8dnosti glodavcev pa je odvisna tudi velikost populacije male podlasice. Hrano ta vrsta podlasic i\xc5\xa1\xc4\x8de skozi ves dan, premika pa se v skokih. Zna\xc4\x8dilno zanje je, da pogosto uplenijo ve\xc4\x8d hrane, kot so je sposobne pojesti, vi\xc5\xa1ek uplenjene hrane pa kopi\xc4\x8dijo v svojih duplinah za kasnej\xc5\xa1e obroke._NEWLINE_Samica koti enkrat do dvakrat na leto, vsaki\xc4\x8d po 4-6 mladi\xc4\x8dev. Brejost traja od 34 do 37 dni, odlo\xc5\xbeene implantacije pa pri mali podlasici ni. Samica doji mladi\xc4\x8de do starosti najmanj 12 tednov. Spomladi pole\xc5\xbeeni mladi\xc4\x8di hitro rastejo in so lahko v avgustu \xc5\xbee spolno zreli. Jesenska generacija raste veliko po\xc4\x8dasneje._NEWLINE_Samci spolno dozorijo pri starosti osmih mesecev, samice pa \xc5\xbee pri \xc5\xa1tirih._NEWLINE_V ujetni\xc5\xa1tvu \xc5\xbeivi do 10, v naravi pa obi\xc4\x8dajno do 3 leta saj je mala podlasica tudi sama plen ujed, sov in nekaterih drugih zveri (lisic, doma\xc4\x8dih ma\xc4\x8dk, hermelinov, ...). Samo 1 mladi\xc4\x8d od 80 ali 90-ih do\xc4\x8daka starost 2 let. V nosni\xc4\x8dni votlini je pogosta zajedavska glista, ki lahko zelo iznakazi \xc4\x8delnico. V Veliki Britaniji je z omenjeno glisto oku\xc5\xbeenih 43-100% malih podlasic._NEWLINE_V Sloveniji je mala podlasica uvr\xc5\xa1\xc4\x8dena na seznam zavarovanih vrst.'